Diari Oficial de la Generalitat Valenciana


Sumari del DOGV 2886, del 10-12-1996 (1996/840293)

RESOLUCIÓ de 26 de març de 1996, de la directora general de Qualitat Ambiental sobre declaració d'impacte ambiental.
--------------------------------------------------------------------------------------------------------------------

### Dades del document

Número de DOGV
:   2886

Data del DOGV
:   10-12-1996

Secció del DOGV
:   ALTRES DISPOSICIONS

Número del document
:   1996/840293


Data del document
:   26-03-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIÓ de 26 de març de 1996, de la directora general de Qualitat Ambiental sobre declaració d'impacte ambiental.  
Vistos els expedients 351/92-AIA i 352/95-AIA, sobre el projecte de modificacions puntuals números 21 y 22 del Pla General d'Ordenació Urbana d'Elda, sobre qualificació de sòl per a espais lliures d'ús públic, promogut per l'Ajuntament d'Elda (El Vinalopó Mitjà).  
Vist que, amb data 22 de desembre de 1995, l'Ajuntament d'Elda va presentar davant aquesta Conselleria l'estudi d'impacte ambiental del projecte referit, a fi que s'emetera la declaració d'impacte ambiental preceptiva.  
Vist que es van mantenir diversos contactes amb l'Ajuntament d'Elda, al qual es va comunicar la necessitat de completar la documentació de l'expedient d'acord amb allò previst en l'article 21 del Decret 162/1990, Reglament de la Llei 2/1989, d'Impacte Ambiental, en especial respecte als certificats d'exposició pública i aprovació provisional de la documentació.  
Vist que, amb data 17 de gener de 1996, l'Ajuntament d'Elda va remetre a aquesta Conselleria nous exemplars de l'estudi d'impacte ambiental del projecte referit, sense que es completara, per tant, la documentació necessària per a l'emissió de la declaració d'impacte ambiental. Aquest aspecte va ser indicat telefònicament el 23 de gener de 1996 a l'Ajuntament, el qual va comunicar l'inici de l'exposició pública de l'expedient i la posterior remissió del seu resultat.  
Vist que, amb data 22 de març de 1996, l'Ajuntament d'Elda va remetre a aquesta Conselleria un certificat de l'exposició pública dels estudis d'impacte ambiental dels projectes de modificació números 21 i 22.  
Vist que els estudis d'impacte ambiental han estat exposats al públic pel termini d'un mes, mitjançant un anunci de l'Ajuntament d'Elda publicat en el Diari Oficial de la Generalitat Valenciana, núm. 2.686, de 12 de febrer de 1996, sense que s'hi haja presentat cap al·legació, segons el certificat que consta en l'expedient.  
Atès que, segons la documentació remesa per l'Ajuntament d'Elda, el projecte examinat consisteix en les següents modificacions al pla general d'ordenació urbana vigent:   
\* Mod. núm. 21: canvi de qualificació de 6.225 m2 de sòl actualment classificat com a no urbanitzable NU-1R (Protecció Especial d'Interès Paisatgístic), els quals passarien a sistema general d'espais lliures.  
\* Mod. núm. 22: canvi de qualificació de 3.065 m2 de sòl actualment classificat com a no urbanitzable NU-1R (Protecció Especial d'Interès Paisatgístic), els quals passarien a sistema general d'espais lliures.  
Totes dues modificacions tenen, per tant, idèntic objectiu i són adjacents a la zona denominada La Torreta. Segons els estudis d'impacte ambiental de les modificacions, es proposa la repoblació d'aquests sòls amb espècies arbòries i arbustives, sense afectar la topografia existent, per la qual cosa en quedarà exclòs l'aterrassament.   
Atès que, malgrat allò dit i segons es desprèn de l'escrit de l'Ajuntament d'Elda de 22 de març de 1996, la justificació última de la modificació núm. 22 resideix en el trasllat d'una indústria dedicada a la fabricació de làtex, i amb la qualificació de perillosa, de la zona residencial on es troba, al polígon industrial Campo Alto, per a la qual cosa, segons l'esmentat escrit cal una declaració d'impacte ambiental. Posats en contacte amb l'Ajuntament d'Elda, es confirma que la modificació núm. 22 té com a objecte el trasllat de l'esmentada indústria. Com a conseqüència d'aquest fet, i del corresponent conveni urbanístic, es requereix la nova classificació d'espais lliures per a garantir el compliment dels estàndards urbanístics. Aquesta nova classificació -corresponent, per tant, a part de la modificació núm. 22-, efectuada a costa de sòl no urbanitzable, és la que s'ha sotmès junt amb la modificació núm. 21 a declaració d'impacte ambiental, amb la qual cosa es justificaria el fet que l'estudi d'impacte ambiental redactat per a aquesta modificació únicament faça referència a la "qualificació de sòl per a espais lliures d'ús públic". Qualsevol altre aspecte relacionat amb aquesta modificació no ha estat, per tant, objecte de valoració per part d'aquesta Conselleria.  
Atès que, segons la informació disponible, la muntanya La Torreta, on s'enclava l'àmbit de les modificacions proposades, és una muntanya pública propietat de l'Ajuntament d'Elda, part del qual està consorciat amb la Generalitat Valenciana, la qual ha dut a terme diverses actuacions de repoblació, a les quals se sumen les efectuades per la Diputació Provincial d'Alacant. Actualment, i a sol·licitud del mateix ajuntament, està obert un expedient per a la declaració d'aquesta muntanya com a d'utilitat pública, a l'efecte previst en la legislació forestal.  
Atès que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprèn de l'article 5é de la Llei d'Impacte Ambiental i concordants del reglament que la desenvolupa.  
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions aplicables.  
Atès que l'article 5é de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei.  
Atès que el Decret 22/1996, de 5 de febrer, del Govern Valencià pel qual s'aprova el Reglament Orgànic i Funcional de la Conselleria d'Agricultura i Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental  
Primer   
Estimar acceptable, a l'únic efecte ambiental, el projecte de modificacions puntuals números 21 y 22 del Pla General d'Ordenació Urbana d'Elda, solament pel que fa al canvi de classificació de dos sectors de sòl no urbanitzable per a espais lliures d'ús públic.  
Aquesta declaració s'entén acceptable sense menyscapte de les autoritzacions sectorials que calguera obtenir, i en els termes previstos en els estudis d'impacte ambiental remesos a aquesta Conselleria. En aquest sentit, les modificacions no podran tenir com a conseqüència en cap cas l'alteració substancial de les característiques forestals de la zona afectada. Així mateix, s'haurà de comunicar a l'administració forestal competent l'àmbit i les característiques de les modificacions projectades, a fi que aquestes siguent tingudes en compte, si s'escau, en la resolució de l'expedient obert per a l'eventual declaració de La Torreta com a forest d'utilitat pública.  
Segon  
Notificar a les persones interessades que, contra aquesta resolució, pel fet de no ser un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar els mitjans que en defensa del seu dret estimen pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 26 de març de 1996.- La directora general de Qualitat Ambiental: Gloria Arnandis Boix.